**Dekretu Governu Nº 19/2017**

**12 de Maio**

**APROVA PROSEDIMENTUS TÉKNIKUS SIRA BA HALAO ELEISOINS PREZIDENSIAIS IHA RAI-LIUR**

Sidadaun Timor-oan sira ne’ebé maka hela iha rai-liur goza protesaun Estadu nian hodi ezerse nia direitu maiske sira la hela iha rai-laran.

Hodi buka atu responde ba prinsípiu konstitusional ida ne’e, hetan ona garantia, ba primeira vez, hafoin restaura tia independénsia nasaun nian, ezersisiu direitu votu ba sidadaun Timor-oan hirak ne’ebé maka hela iha rai liur, atu sira bele, tuir mai, vota hodi hili titulares orgauns soberania sira.

Lei eleitoral ba Parlamentu Nasional nian determina ona katak prosedimentus téknikus ba halao votasaun iha estranjeiru tenki regula liu husi Dekretu Governu. Ho nune’e, diploma ida ne’e estabelese prosedimentus téknikus balun ne’ebé atu garante prosesu votasaun no kontajen votus, nomós apuramentu rezultadus eleitorais ba eleisaun Parlamentar nian iha rai-liur.

Alein ida ne’e, estabelese mos regras sira ne’ebé maka fiskais Partidu ka koligasaun sira, observadores eleisaun no profisionais komunikasaun sosial sira bele halo tuir durante halo atividades akompañamentu, observasaun no kobertura ba atu eleitoral ne’e rasik.

Ho nune’e,

Governu dekreta, bazeia ba saida maka prevé iha nº 4 artigu 37º-A husi Lei no 6/2006, 28 Dezembru, altera ho Lei nº 6/2007, 31 de Maio, ho Lei nº 7/2011, 22 Juñu, ho Lei nº 1/2012, 13 Janeiru, ho Lei nº 7/2012, 1 Marsu, no ho Lei nº 5/2017, 5 Maio, atu vale nudar Regulamentu, sira tuir mai ne’e:

**Kapítulu I**

**Dispozisoens Jerais**

**Artigu 1º**

**Objetu no âmbitu aplikasaun**

1. Dekretu ida ne’e aprova regras hirak ne’ebé maka regula votasaun, kontajen votus no apuramentu rezultadu ba operasaun eleisaun ba deputados Parlamento Nasional nian ne’ebé halao iha rai liu.
2. Dekretu ida ne’e regula partikularmente prosesu establesimentu centru votasaun sira, kontajen votus, rezultadu tabulasaun inisial, fiskais no observador eleisaun sira, cobertura mediatiku ba prosesu votasaun iha rai liur ba eleisaun parlamentar nian

**Artigu 2º**

**Kapasidade eleitoral ativa**

1. Sidadaun timor-oan ne’ebé maka bót liu ona tinan sanulu-resin-hitu, goza kapasidade eleitoral ativa.
2. Para bele ezerse direitu votu tenki inskreve iha resensiamentu eleitoral.

**Kapítulu II**

**Oinsá organiza prosesu eleitoral**

**Seksaun I**

**Sentrus Votasaun no Estasaun Votu sira**

**Artigu 3º**

**Sentru Votasaun**

1. Fatin ne’ebé maka eleitor sira atu ezerse sira nia direitu atu vota naran sentru votasaun
2. Iha sentru votasaun ida bele iha estasaun votu ida ka liu husi ida.

**Artigu 4º**

**Fatin funsionamentu**

Sentrus votasaun funsiona iha fatin hirak ne’ebé maka termina tia kedas ona liu husi dekretu governu ida ne’ebé maka aprova organizasaun no funsionamentu sentru votasaun no estasaun de votus sira nian.

**Artigu 5º**

**Lista sentrus votasaun no estasaun votu**

1. STAE sei fó sai númeru no lokalizasaun ba sentrus votasaun no estasaun votus sira até loron tolu-nulu antes loron votasaun, no bele mos hetan alterasaun ruma até loron 10 antes data realizasaun votasaun nian.
2. STAE sei haruka kópia lista kompleta husi fatin sentru votasaun no estasaun votu sira nian ba Komisaun Nasional Eleisaun, ne’ebé tuir mai sei temi deit ho naran CNE, nomós orgauns komunikasaun sosial sira hodi halo divulgasaun
3. Informasaun ne’ebé maka prevé iha númerus sira foin-liu-ba/anteriores sei komunika ba Ministériu Negósius Estranjeirus no Kooperasaun (MNEC), depois de taka iha lokal estilu misoins diplomátikas nian no postus konsulares ne’ebé uza nudar sentrus votasaun no estasoins votu.

**Artigu 6º**

**Kódigu identifikasaun sentru votasaun no estasaun votu**

1. Sei atribui kódigu numériku ida hodi identifika kada sentru votasaun no estasaun votu
2. Kodigu ne’ebé temi iha númeru ida foin liu ba ne’e forma husi díjitus sia, no husi ida ne’e, díjitu lima primeiru ne’e reprezenta sentru votasaun no hat ikus reprezenta estasaun votu, no ho ida ne’e permite atu identifika kada sentru votasaun no estasaun votu sira.

**Artigu 7º**

**Horáriu funsionamentu**

1. Iha loron votasaun, sentru votasaun no estasaun votu sira sei loke iha tuku hitu no taka iha tuku sanulu-resin-lima, no durante perídou loke ne’e, sei funsiona sein interupsaun.
2. Kuandu oras taka nian, hanesan ne’ebé maka temi iha númeru anterior, liu ona, so ema hirak ne’ebé maka iha altura ne’ebá forma tia ona iha líña maka bele ezerse nia direitu votu, kontrolador liña sira sei haré ida ne’e no komunika ba secretariu sentru votasaun nian.

**Artigu 8º**

**Fatin ne’ebé eleitor ezerse nia direitu votu**

1. Iha estranjeiru, eleitor ida-idak vota iha sentru votasaun sira ne’ebé maka funsiona iha unidade jeográfika resenseamentu eleitoral ne’ebé nia inskreve bá.
2. Tó loron hitu depois prazu ne’ebé prevé iha n.º 1 husi artigu 5.º, STAE sei envia ba xefes misoins diplomátikas sira no, karik presiza, xefes servisus konsulares iha área jeográfika ne’ebé hili ona atu tau sentrus votasaun, lista husi eleitores sira ne’ebé inskreve ona atu vota iha sentrus votasaun sira ne’e.

**Artigu 9º**

**Proibisaun prezensa iha sentru votasaun**

1. Sei la admiti atu mai iha sentru votasaun no estasaun votu nian, eleitores hirak ne’ebé maka aprezenta sínt,omas momós katak ema ne’e konsome alkool ka lanu hela ho drogas (estupefasientes), ema hirak ne’ebé maka lori kilat ka objetus ne’ebé hanesan, nomós ema hirak ne’ebé maka, ho kualker meiu, perturba no tenta perturba orden no disiplina iha fatin votasaun no ninia sorin-sorin sira, no bele lori ba eventual responsabiliade kriminal.
2. Mos sei la hatan, atu marka prezensa iha sentru votasaun no estasaun votu, sidadaun eleitoral hirak ne’ebé maka ezerse tia ona nia direitu vota nian, sira ne’ebé maka laos fiskais kandidaturas nian, laos profisionais orgaun komunikasaun sosial no laos observadores eleisaun ne’ebé hetan ona kredensial.

**Artigu 10º**

**Proibisaun propaganda eleitoral**

1. Iha loron eleisaun, proibidu atu halo kualker tipu propaganda eleitoral iha fatin hirak ne’ebé maka funsiona sentru votasaun no estasaun votu no tenki dok metru no tó metru ruanulu-resin-lima husi fatin sentru votasaun.
2. Propaganda eleitoral ne’e maka hanesan taka autokolantes (stiker), kamizolas, panfletos, símbolos, posters, emblemas, siglas, bandeiras no sira seluk tan, nune’e mos ho atividades promosaun kandidatura, ligadu ba prosesu eleitoral ne’ebé maka lao hela.
3. Karik verifika katak iha propaganda eleitoral ruma ne’ebé maka klaramente viola saida maka hateten iha númeru 1 husi artigu ida ne’e ninian, kompete ba prezidente sentru votasaun atu haruka hasai propaganda sira ne’e.
4. Fiskais kandidaturas sira, labele, iha sirkunsansia saida deit, aprezenta-an iha sentru votasaun ho símbulus ka objetus ne’ebé identifika katak sira pertense ba partidus politiku ka koligasaun partidaria ruma
5. Karik verifika saida maka temi iha númeru anterior, prezidente sentru votasaun haruka fiskal sira hodi hasai símbulus ka objetus husi partidus politiku ka koligasaun partidaria sira ne’e, no karik iha dezobediensia ruma, prezidente votasaun hasai tia fiskal ne’e nia akreditasaun no haruka nia atu abandona sentru votasaun no rejista kedas akontesimentu ne’e iha ata operasaun eleitoral nian.

**Seksaun II**

**Oficiais eleitorais**

**Artigu 11º**

**Ofisiais eleitorais**

1. Ofisiais eleitorais maka sidadaun nasional hirak ne’ebé selesionadu ona husi STAE hodi asigura funsionamentu sentrus votasaun no estasaun votu durante prosesu eleitoral
2. Iha loron eleisaun, bele latama servisu, Ofisiais eleitorais hirak ne’ebé maka mós funsionárius públikus, ajentes ka traballadores administrasaun públika Repúblika Demokratika Timor-Leste nian no ida ne’e sei la prejudika sira nia direitus no regalias, inklui direitu ba retribuisaun, basta maka sira tenki iha dokumentu ida ne’ebé STAE emite hodi komprova katak sira ezerse duni sira nia funsaun nudar ofisiais eleitorais iha loron ne’e.

**Artigu 12º**

**Selesaun Ofisiais Eleitorais**

1. STAE maka hili ofisial eleitoral sira husi eleitores sira ne’ebé maka resensiadu ona iha unidade jeográfika resenseamentu eleitoral ne’ebé maka sentru votasaun no estasaun votu ne’e lokaliza ba, atu nune’e sira bele ezerse sira nia funsaun.
2. Atu sai ofisiais eleitorais, sidadaun ne’e tenki hatene lé, hakerek no iha kuñesimentu oituan kona ba aritmétika.
3. Kandidatus ne’ebé atu prienxe vaga hodi ezerse funsaun nudar ofisiais eleitorais ne’e pre-selesionadu husi Diretor Munisipal STAE nian iha unidade jeográfika resenseamentu eleitoral ne’ebé sei lokaliza sentru votasaun ne’ebé ofisiais eleitorais sira ne’e atu dezempeña sira nia funsaun bá.
4. Depois prosesu pre-selesaun ne’e remata tia, Diretor Munisipal STAE haruka ba Diretor Jeral STAE, lista kompleta husi kandidatus sira ne’ebé maka bele halao funsaun nudar ofisial eleitoral, akompaña kedas ho sira ida-idak nia “Kurrikulum Vitae”.
5. Metade husi kandidatu ne’ebé selesionadu tenki ser husi sexu femininu.
6. Bazeia ba informasaun ne’ebé prevé iha númeru 4, Diretor Jeral STAE, depois de rona husi CNE, sei nomeia ofisiais eleitorais hirak ne’ebé maka sei ezerse sira nia funsaun iha sentru votasaun.
7. MNEC sei distribui despacho Diretor-Jeral STAE nian ne’ebé refere iha númeru anterior ba misoins diplomátikas no servisus konsulares iha áreas jeográfikas sira ne’ebé sei funsiona sentrus votasaun iha estrajeiru
8. Labele obriga ema ida atu halao funsaun nudar ofisial eleitoral, kontra nia vontade livre no expressa.
9. CNE sei superviziona prosesu selesaun kandidatus hirak ne’ebé maka sei halao papel nudar ofisiais eleitorais.
10. Karik ofisial eleitoral ruma falta tia ka lakohi ezerse nia funsaun, sei truka tia nia ho suplente ne’ebé, ba ida ne’e, dezignadu husi despacho ne’ebé maka refere iha n.º 6.

**Artigu 13º**

**Formasaun Ofisiais Eleitorais**

1. Kandidatus sira ne’ebé STAE hili ona hodi sai nudar ofisiais eleitorais, sei tuir formasaun ne’ebé prepara no realiza husi STAE, ho CNE nia supervizaun.
2. Ofisiais sira labele komesa sira nia funsaun, antes assina deklarasaun kompromissu, ne’ebé husu atu rai sijílu kona ba faktus, informasaun no prosedimentus eleitorais ne’ebé maka sira sei hatene durante halao sira nia funsaun.
3. Deklarasaun kompromissu ne’e, STAE maka sei elabora no sei vinkula ka kesi ofisial eleitoral sira to processu eleitoral ne’ebé sira ezerse funsaun bá ne’e remata.
4. Reprezentantes no fiskais kandidaturas sira, nune’e mos ho observadores nasionais no internasionais, bele akompaña formasaun ne’e, maibé laiha direitu atu intervéin iha processu.

**Artigu 14º**

**Ofisiais Eleitorais sira nia dever**

1. Hodi ezerse sira nia funsaun, ofisiais eleitorais sira vinkuladus atu kumpri deveres sira hanesan tuir mai ne’e:
	1. Tuir formasaun ne’ebé STAE realiza;
	2. Mantein komportamentu ne’ebé neutral no imparsial ba kandidaturas hotu-hotu;
	3. Garante sijílu (labele fo sai arbiru) informasaun ho karakter rezervada ne’ebé maka hatene durante halao knar;
	4. Halao ho didiak no lolós, tarefas sira hotu, to prosesu eleitoral ne’e remata;
	5. Tenki relata kedas ba superior sira, karik mosu irregularidade ruma durante processu votasaun, kontajen no apuramentu rezultadus;
	6. Kumprir ho lolós orientasoins hirak ne’ebé maka superior sira fó
2. Ofisiais eleitorais sira, kuandu la kumpri sira nia deveres, sei resposabiliza tuir lei ne’ebé vigora

**Artigu 15º**

**Kompozisaun sentrus votasaun no estasaun votus sira**

1. Kada sentru votasaun no estasaun votu sira kompostu husi ofisiais eleitorais hanesan tuir mai ne’e:
	1. Prezidente sentru votasaun nian ida, ne’ebé responsabiliza ba sentru votasaun no mos estasaun votus sira;
	2. Sekretáriu ida ba estasaun votu ne’ebé maka responsabiliza ba estasaun votu ne’e, kordena servisu ho ofisiais estasaun votu sira no responde diretamente ba prezidente sentru votasaun nian;
	3. Ofisiais nain-hat ne’ebé sei verifika eleitores sira nia identifikasaun;
	4. Ofisial ida hodi kontrola boletin votu nian;
	5. Ofisial nain-ida sei kontrola urna eleitoral/kaixa votasaun nian;
	6. Ofisial ida hodi kontrola no tau tinta-indelével ba eleitores sira nia liman;
	7. Ofisial nain rua para kontrola forma-liña/fila.
2. Estasaun de votu ida bele funsiona nafatin ho deit ofisiais, mínimu, nain nen.
3. Karik ofisiais eleitorais sira falta tia nain ida, sei substitui tuir termus ne’ebé hatur iha artigu 24º.

**Artigu 16º**

**Prezidente Sentru Votasaun**

1. Prezidente sentru votasaun nia papel maka:
2. Deklara loke estasaun votu no verifika identidade no kredensial husi sekretarius estasaun votu nian;
3. Asigura funsionamentu ne’ebé diak iha sentru votasaun tuir lei no regulamentus sira ne’ebé vigora;
4. Haruka taka relasaun nominal kandidatu sira nian iha kedas entrada ba sentru votasaun nian;
5. Presta informasaun no transmite orientasaun servisu ne’ebé nesesariu atu bele garante operasaun eleitoral ida ne’ebé diak iha sentru votasaun ne’ebé nia prezide;
6. Suspende operasaun eleitoral karik iha perturbasaun ruma, agresoins ka violensia, iha sentru votasaun nomós iha sorin-sorin sira besik kedas iha ne’ebá;
7. Dirije kontajen votus no apuramentu inisial rezultadus iha sentru votasaun;
8. Ezerse votu de kualidade kuandu haree katak nesesáriu;
9. Assina ata ho rezultadu kontajen votus nian iha sentru votasaun;
10. Organiza fiskais kandidaturas iha sentru votasaun ne’ebé assina ata operasaun kontajen no apuramentu rezultadus nian;
11. Haruka dijitaliza atas operasoins kontajen no apuramentu rezultadus no garante enviu, liu husi via elektrónika, ba servisus sentrais STAE nian;
12. Simu no enkamiña reklamasoins ka rekursus hirak ne’ebé maka dirije ba ida-idak, CNE no ba Supremu Tribunal Justisa (STJ), liu husi reprezentante diplomátiku ka konsular ne’ebé graduadu liu ke halao nia funsoins iha unidade jeográfika resenseamentu eleitoral ne’ebé sentru votasaun no estasaun votu ne’e funsiona bá;
13. Anunsia rezultadu kontajen no apuramentu inisial no taka rezultadu ne’e iha fatin ne’ebé fasil para atu haree, iha kedas sentru votasaun ne’e rasik;
14. Garante enpakotamentu no entrega material eleitoral hotu-hotu ba reprezentante diplomátiku ka konsular ne’ebé enkarega atu asigura tranporta material sira ne’e mai Dili, atu nune’e bele entrega votus reklamadus, reklamasoins no atas kontajen no apuramentu rezultadus sira ba asembleia apuramentu nasional no material eleitoral sira seluk ba STAE;
15. Dezempeña funsoins hotu ne’ebé prevista iha lei, regulamentu ka tuir ne’ebé superior sira haruka no funsoins sira ne’ebé maka laos atribui ba orgaun seluk.
16. Prezidente Sentru Votasaun sei nomeia husi entre diplomatas sira ida, tuir termus artigu 12.º nian.

**Artigu 17º**

**Sekretariu estasaun votu**

Sekretáriu estasaun votu nia papel maka:

1. Deklara loke estasaun votu no verifika identidade no kredensial husi ofisiais eleitoral sira nian, fiskais kandidaturas sira ne’ebé halao sira nia funsaun iha fatin votasaun ne’e nomós observadores ho mós profisionais orgauns komunikasaun sosial sira;
2. Dirije processu verifikasaun kabina votu no dokumentu servisu nian iha estasaun votu
3. Hatudu urnas/kaixa votasaun mamuk ba ofisiais meza sira, fiskais kandidaturas, observadores no eleitores ne’ebé marka prezensa, no tuir mai, husu ba ofisial verifikador identifikasaun nian nomós ofisial kontrolador urna eleitoral atu bele tau tia selu ba urnas no rejista númerus husi selu korespondente;
4. Haruka taka edital ho kompozisaun meza estasaun votu nian iha estasaun votu, iha kedas fatin ne’ebé maka fasil para atu haree,;
5. Garante liberdade no segredu de votu, eleitores hotu-hotu nian;
6. Garante manutensaun orden iha estasaun votu para asigura operasaun eleitoral bele lao ho didiak;
7. Informa prezidente sentru votasaun karik iha fali ona kondisaun hodi kontinua votasaun ne’ebé interompe tia tamba iha akontesimentu balu ne’ebé la normal, kalamidade natural ka perturbasaun orden públika ruma;
8. Haruka sai husi estasaun votu, sidadaun sira ne’ebé maka la vota iha ne’ebá ou ka sira ne’ebé vota tia ona;
9. La admite atu tama iha estasaun votu, eleitores sira ne’ebé maka haree momós katak lanu hela ka hetan hela efeitu husi droga (estupefasiente) nian, no lori objetu balu ne’ebé maka bele kria perigu;
10. Bandu kualker tipu propaganda iha estasaun votu nia laran, no hó distansia tó metru ruanulu-resin-lima, no halo ida ne’e ho rekore ba forsa de siguransa polisial;
11. Autoriza entrega boletin de votu foun ba eleitores sira, karik sira husu tamba halo sala wainhira sira prienxe ka tamba falta de atensaun, no okorensia ida ne’e tenki rejista tia kedas iha ata ida-idak;
12. Tau karimbu ba boletin votu ne’ebé maka entrega fila fali, ho lia-fuan “cancelado”, assina tia kedas no rai didiak tia iha envelope;
13. Fo esklaresimentu nesesáriu, tuir eleitor nia pedidu, no iha kedas prezensa ofisiais eleitorais sira, fiskais kandidaturas no observadores eleitorais, kona ba processu votasaun, maibé labele influensia fali eleitores sira nia sentidu votu;
14. Husu ba fiskais kandidatura sira, keta sira iha reklamasoins balu atu aprezenta karik;
15. Simu protestus hotu no reklamasoins ne’ebé maka mosu, no tenki assina kedas nune’e, hanesan ofisiais hotu-hot estasaun votu nian;
16. Halo mos funsaun sira seluk ne’ebé maka temi iha lei, regulamentu, ou sira ne’ebé superior haruka, maibé laos funsaun hirak ne’ebé maka atribuida ona ba orgaun seluk.

**Artigo 18º**

**Ofisial verifikador identifikasaun**

1. Ofisial verifikador identifikasaun nia papel maka:
2. Identifika eleitor liu husi haree ho didiak kartaun eleitoral atualizadu no verifika didiak hodi haree, se dados eleitor nian ne’e hakerek mos iha lista eleitor unidade jeográfika resenseamentu eleitoral nian ka lae;
3. Karik kartaun eleitoral laiha, bele identifika eleitor liu husi haree nia billete identidade ka passaporte timor nian no konfirma ho dadus eleitor nian ne’ebé maka tau iha lista eleitor unidade jeográfika resenseamentu eleitoral ida ne’e ninian;
4. Verifika se eleitor ne’e kumpre rekezitu legal ne’ebé ezije kona ba idade mínima tinan sanulu-resin-hitu iha loron eleisaun nian;
5. Haree didiak eleitor nia liman hodi bele garante katak nia sidauk vota duni iha eleisaun ne’e;
6. Fo hatene ba ofisial kontrolador boletin votu katak ema ne’e iha direitu no bele entrega boletin votu ba nia;
7. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.
8. Ba efeitus alínea a) husi númeru anterior, sei konsidera nudar atualizadu kartaun eleitoral sira ne’ebé maka laiha kuak ruma ka hatudu símbulus Repúblika Demokrátika Timor-Leste nian, ne’ebé aprova liu husi Lei nº 2/2007, loron 18 fulan Janeiru.

**Artigu 19º**

**Ofisial kontrolador boletin votu**

Ofisial kontrolador boletin votu nia papel maka:

1. Tau karimbu no assina iha boletin votu nia kotuk;
2. Entrega boletin votu ba eleitor;
3. Presta informasaun ba eleitor ne’ebé simu ona boletin votu, iha kedas fiskais no observadores sira nia oin iha estasaun votu, karik nia husu informasaun no esklaresimentu ruma kona ba oinsá atu vota, maibé labele indika ba sira, preferensia ruma ka sentidu de votu ruma kona ba atu vota ba kandidatu ida ne’ebé;
4. Indika no enkamiña eleitor ba kabina votu nian;
5. Entrega boletin votu foun ba eleitor ho autorizasaun sekretáriu estasaun votu nian, karik eleitor husu, tamba boletin át tia ka prienxe sala tia;
6. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 20º**

**Ofisial kontrolador urna eleitoral**

Ofisial kontrolador urna eleitoral nia papel maka:

1. Garante guarda no siguransa urna eleitoral nian;
2. Assigura katak eleitor koloka deit boletin votu ida ba urna eleitoral;
3. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 21º**

**Ofisial kontrolador aplikasaun tinta indelevel**

Ofisial kontrolador aplikasaun tinta indelevel nia papel maka:

1. Depois eleitor hatama tia boletin votu ba urna laran, tau kedas tinta indelével ba liman-fuan indikador husi eleitor nia liman direita no sertifika katak tinta ne’e maran duni.
2. Karik liman fuan indikador husi parte direita laiha karik, bele tau tinta indelével ba iha liman-fuan seluk husi liman hanesan, maibé karik liman lós rasik laiha, bele tau ba liman fuan ida iha parte eskerda no sertifika duni katak tinta ne’e maran tia;
3. Karik liman rua ne’e laiha hotu, marka tinta indelével ne’e iha extremidade husi eleitor nia isin parte leten nian;
4. Husu ba eleitor atu ses husi estasaun votu hafoin vota tia;
5. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 22º**

**Ofisial kontrolador fila**

Ofisial kontrolador liña/fila nia papel maka:

1. Organiza liña/fila ne’ebé eleitores sira forma bá hodi hein atu vota, atu nune’e, so ema ne’ebé autorizada deit maka bele tama ba estasaun votu;
2. Husu ba eleitor para bele kaer kedas iha sira nia liman kartaun eleitoral ne’ebé atualizadu, karik ida ne’e laiha, uza deit billete identidade ou passaporte timor nian, atu nune’e bele hatudu ba ofisial verifikador identifikasun;
3. Iha tuku sanulu-resin-lima loraik iha loron votasaun nian, haree tok, eleitor hira maka hein hela iha liña para atu ba vota, atu nune’e bele halo tuir saida maka lei haruka katak se se deit maka atu mai tama iha liña depois de oras ida ne’e, sei la hatan;
4. Husu ba fiskais kandidatura no observadores eleitorais sira hodi hatudu sira nia identifikasaun no kredensial ne’ebé STAE emiti para sira bele akompaña prosesu eleitoral ne’ebé lao hela;
5. Husu ba profisionais orgaun komunikasaun sosial sira hodi hatudu sira nia identifikasaun no kredensial ne’ebé STAE emiti para sira bele halo kobertura jornalístika ba prosesu eleitoral ne’ebé lao hela;
6. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 23º**

**Inkompatibilidade**

Presidente Repúblika, deputadus, membros governu, funsionárius, ajentes no traballadores administrasaun públika Repúblika Demokratika Timor-Leste nian, membrus FALINTIL-Forsa Defeza Timor-Leste no Polísia Nasional Timor-Leste, majistradus judisiais, Ministériu Públiku, autoridades relijiozas sira, membrus CNE, kandidatus no fiskais kandidaturas, sira ne’e hotu labale sai nudar ofisiais eleitorais;

**Artigu 24º**

**Substituisaun Ofisial Eleitoral**

1. Karik iha loron eleisaun no minutu tolu-nulu antes oras markada ba eleisaun atu hahú maka ofisiais eleitorais sira ne’ebé Diretor Geral STAE nian nomeia tia ona la marka prezensa iha estasaun votu, prezidente sentru votasaun nian tenki komunika kedas buat ne’e ba Diretor Munisipal STAE nian.
2. Diretor Munisipal STAE nian bele nomeia fali eleitor kualker ida ne’ebé iha kapasidade rekoñesida, hodi troka ofisial ida ne’ebé falta, liu husi konkordansia maioria ofisial eleitorais sira ne’ebé maka marka prezensa iha fatin votasaun ne’e.
3. Karik prezidente sentru votasaun auzente, sekretáriu primeira estasaun votu husi sentru ne’e rasik maka sei truka nia, no nia rasik bele truka husi ofisial verifikador identifikasaun ne’ebé maka maioria husi ofisiais eleitores estasaun votu ida ne’e nian hili rasik.
4. Kuandu truka ona, ofisiais eleitorais sira ne’ebé maka falta ne’e la konta ona, no prezidente sentru votasaun tenki komunika kedas sira nian naran ba STAE.
5. Substituisaun hotu-hotu tenki hakerek hotu kedas iha ata.

**Artigu 25º**

**Manutensaun Orden no Disiplina**

Prezidente kada centru votasaun ho sekretáriu estasaun votu nian, ho apoiu husi ofisiais eleitorais sira, halo providensia nesesária atu bele garante manutensaun orden no disiplina durante operasaun eleitora atu nune’e bele salvaguarda liberdade votu no nia ezersisiu regular.

**Seksaun II**

**Boletins votu**

**Artigu 26º**

**Definisaun**

Boletin votu iha nia forma retangular, ho dimensaun aproriada atu nune’e bele tau kandidaturas hotu-hotu iha ne’ebá no cetak/impressa iha surat-tahan mutin, kaber no la transparente.

**Artigu 27º**

**Elementus integrantes**

1. Iha kada boletin votu sei cetak/tau kandidatus sira nia naran, kores, fotografias no símbulu ne’ebé kandidatus sira rasik eskolla, sei tau iha pozisaun orizontal, tuir orden sorteiu, tuir modelu ne’ebé maka STAE aprezenta no ho aprovasaun CNE nian.
2. Partidus politiku ka koligasaun partidaria sira nia naran sei hakerek orizontalmente iha boletin votu, tuir sorteiu ne’ebé STJ realiza, no sei tau hotu iha boletin oin, kada fotografia nomós kuadradu oan ida-idak, iha fatin ne’ebé eleitor sira sei manifesta sira nia sentidu votu.

**Artigu 28.º**

**Transporta boletins votu**

1. Boletins votu sira sei transporta ba sentrus votasaun ne’ebé lokaliza iha rai-liur/estranjeiru, liu husi mala diplomátika.
2. Tó loron sanulu-resin-lima antes loron eleisaun nian, Ministeriu Negósius Estranjeirus no Kooperasan sei hatama ba Diretor Jeral STAE, ho kuñesimentu CNE nian, lista nominal husi diplomatas no funsionarius konsulares sira ne’ebé maka iha kondisoins atu asigura transporte boletins votu ba sentrus votasaun sira ne’ebé lokaliza iha estranjeiru.
3. Diretor Jeral STAE dezigna diplomata ka funsionáriu konsular ne’ebé maka sei responsável ba transporta boletins votu no material eleisaun hotu-hotu tó iha sentrus votasaun sira ne’ebé instala iha estranjeiru, ho baze iha lista ne’ebé MNEC hatama no depois de rona tiha CNE.
4. Remata tia operasoins votasaun, kontajen no apuramentu rezultadus ne’ebé realiza iha estranjeiru, funsioárius hirak ne’ebé, ba efeitu ida ne’e, dezigna tuir termus n.º 3, sei asigura transporta dokumentus hotu-hotu ligadu ba prosesu eleitoral ninian husi estranjeiru fila mai Dil hanesan atas estasoins votu no sentrus votasaun, boletins votu sira ne’ebé utilizado no la utilizadu nomós reklamasoins no rekursus sira ne’ebé maka aprezenta.
5. Transporta no distribuisaun husi material sira ne’ebé temi iha númeru ida liu ba ne’e sei superviziona husi CNE.

**Kapítulu III**

**Processu votasaun**

**Seksaun I**

**Regras Jerais**

**Artigu 29º**

**Direitu votu**

1. Sidadaun hotu-hotu ho tinan sanulu-resin-hitu ona iha direitu atu vota no eleitu.
2. Ezersisiu direitu sufrájiu ne’e pesoal no konstitui dever síviku.
3. Direitu votu ne’e ezerse direta, pessoal no prezensialmente husi eleitor ida-idak
4. Eleitor ida, so bele vota dala ida deit.
5. Ezersisiu direitu votu ne’e depende ba inskrisaun prévia eleitor ne’e rasik iha resenseamentu eleitoral.

**Artigu 30º**

**Eleitores ein Servisu**

1. Funsionárius no ajentes estadu, membrus polísia nasional Timor-Leste, membrus F-FDTL, no traballadores iha misaun diplomátika sira no misaun observasaun eleitoral ne’ebé maka presta sira nia servisu iha loron eleisaun, iha ámbitu prosesu eleitoral nian, sei ezerse sira nia direitu votu iha sentru votasaun ne’ebé besik liu ba fatin ne’ebé sira presta sira nia servisu.
2. Entidades sira ne’ebé maka emprega funsionárius públikus, ajentes da administrasaun públika no traballadores ne’ebe ligadu ba númeru anterior, tenki envia ba STAE, até vinte dias husi data nebé markada ba eleisaun, relasaun nominal kompleta husi kada funsionárius ka ajentes administrasaun públika ne’ebé presta servisu iha ámbitu prosesu eleitoral no identifika fatin ne’ebé servisu ne’e sei realiza.
3. Iha sentru votasaun, sei iha mos lista ida ba eleitores sira ne’ebé maka inskritu iha unidade jeográfika resenseamentu eleitoral seluk maibé bele ezerse direitu votu iha sentru votasaun ida ne’e, bazeia ba saida maka temi iha númeru anterior.

**Artigu 31º**

**Liberdade no Segredu Votu**

1. Votu ne’e livre no labele obriga ema ida hodi fo-hatene nia votu, iha sentru votasaun nia laran ka liur, iha fatin ne’ebé nia vota ka atu ba vota.
2. Pozisaun kabina votu nian tenki tau iha fatin ne’ebé bele asigura segredu votu eleitor sira nian.

**Artigu 32º**

**Eleitor sira ne’ebé lebele haree ka iha defisiensia ruma**

1. Sidadaun sira ne’ebé matan-ladiak ka ida defisiensia ruma ne’ebé la permite sira atu vota mesak, bele ezerse sira nia direitu votu, akompaña husi sidadaun eleitor ruma ne’ebé sira rasik maka hili.
2. Ida ne’ebé akompaña iha obrigasaun atu mantéin sijilu kona ba sentidu votu eleitor matan-at ka defisiente ne’e nian.
3. Sekretáriu estasaun votu nian haree lolós hodi sertifika katak akompañante ne’e eleitor rasik maka hili livremente hodi akompaña nia ba ezerse nia direitu vota, ho prezensa husi reprezentante partidu polítiku sira.
4. Karik halo konkluzaun katak, eskolla ba akompañante ne’e laos livre, sekretariu estasaun votu nian tenki kria kondisaun atu nune’e eleitor bele hili fali sidadaun eleitor seluk ida ne’ebé bele akompaña ema ne’e iha nia ezersisiu direitu votu.
5. Iha situsaun sira ne’ebé maka sekretáriu estasaun votu nian sei duvida hela autentisidade sirkunstansia ka faktus ne’ebé refere iha nº 1 hodi permite ezersisiu direitu votu akompañadu, eleitor ne’e tenki aprezenta komprovotativu médiku ne’ebé sertifika faktus ka sirkunstansias ne’ebé impede nia atu halo mesak nia ezersisiu direitu votu.

**Artigu 33º**

**Kontinuidade husi operasaun eleitoral**

Votasaun sei lao sein interupsaun tuir oráriu funsionamentu ne’ebé previstu iha artigu 7º

**Artigu 34º**

**Interupsaun operasaun eleitorais**

1. Sei labele halao votasaun iha kualker sentru votasaun no estasaun votu ruma kuandu:
	1. Votasaun ne’e labele organiza, akontese problema ruma ne’ebé interompe tia operasaun eleitorais liu husi oras rua, ou akontese dezastre-bot/kalamidade bot ruma iha loron ne’ebé markadu tia ona ba eleisaun;
	2. Akontese dezastre-bot/kalamidade ruma loron tolu antes loron eleisaun.
2. Kuandu labele duni halao eleisaun, tenki komunika kedas ba delegadu CNE nian ne’ebé marka prezensa iha lokal, depois de hatene lolos tia akontesimentu husi kualker faktus ne’ebé temi iha númeru anterior.
3. Kuandu votasaun interompe tia liu husi óras rua signifika estasaun votu ne’e tenki taka ona no entrega fila-fali ona urnas seladas ne’ebé hetan ona votus balun ba asembleia apuramentu munisipal ka rejional.
4. Iha kazu sira ne’ebé previstu iha alínea a) husi nº 1, sei fo hatene eleitores sira atu bele ba vota fali iha sentru votasaun no estasaun votu ne’ebé besik liu.
5. Iha kazu ne’ebé previstu iha alínea b) nº 1, STAE, ho akordu delegasaun CNE ne’ebé marka prezensa iha lokal ne’e, transfere lokalizasaun sentru votasaun no estasaun votu ne’e ba fatin ne’ebé siguru liu.
6. Kuandu situasoins sira ne’ebé prevista iha n.º 1 verifika duni iha sentrus votasaun no estasoins votu sira ne’ebé instala iha servisu konsular ka iha misoins dilomátikas, iha estranjeiru, dirijente máximu husi servisu konsular ka misoins diplomátikas sei informa kedas ba CNE kona ba kauzas ne’ebé maka halo eleisaun labele realiza.
7. Iha kazus hirak ne’ebé maka prevé iha númeru anterior, eleisaun sei halao fali iha loron hitu tuir mai, depois de data ida ne’ebé maka hili tia ona atu halao votasaun ne’ebé maka la tode realiza ne’e.

**Seksaun II**

**Operasaun preliminares votasaun**

**Artigu 35.º**

**Lokalizasaun sentrus votasaun**

1. Sentrus votasaun no estasoins votu ida-idak lokaliza iha unidades jeográfikas sira ne’ebé estabelese ona hodi halo resenseamentu eleitoral.
2. Sentrus votasaun no estasoins votu sira, lokaliza diak liu ne’e iha fatin sira ne’ebé maka iha liu kondisoins siguransa hodi halao procesu ne’e.
3. Labele instala sentrus votasaun iha:
4. Unidade polísia nian;
5. Unidade militar;
6. Xefes tradisional sira nia hela-fatin/rezidensia
7. Hela-fatin/rezidensia privada;
8. Edifisiu sira ne’ebe nudar propriedade partidu ruma nian;
9. Fatin kultu ka destinadu ba kultu;
10. Hospital ka kualker edifísiu ligadu ba servisus saude nian.

**Artigu 36º**

**Material servisu nian iha kada estasaun votu**

STAE sei asigura iha kada sentru votasaun no estasaun votu ida-idak, sei iha fornesimentu material eleitoral ne’ebé preciza hodi halao sufrájiu, konforme Anexu I regulamentu ida ne’e ninian, ne’ebe halo parte iha efeitus legais hotu-hotu.

**Artigu 37º**

**Operasoins preliminares**

1. Iha tuku nen dader iha loron eleisaun nian, prezidente sentru votasaun konfirma identidade sekretárius estasaun votus no fiskais sira ne’ebé partidus politiku ka koligasaun partidaria sira indika ba eleisaun Parlamentar nian atu akompaña operasaun eleitoral ne’ebé halao iha sentru votasaun.
2. Iha tuku nen liu minutu sanulu-resin-lima, sekretárius estasaun de votu sira sei halo identifikasaun ba ofisiais eleitorais sira husi estasaun votu ida-idak nomós fiskais sira ne’ebé partidus politiku ka koligasaun partidaria hili ba eleisaun Parlamentar ne’ebé halo sira nian funsaun iha ámbitu ida ne’e nian.
3. Iha tuku nen liu minutu tolu-nulu, sekretariu estasaun votu informa ba prezidente sentru votasaun kona ba ofisiais eleitorais sira ne’ebé maka la mosu mai fatin votasaun atu halo identifikasaun no hahú sira nia funsaun.
4. Iha tuku nen liu minutu tolu-nulu-resin-lima prezidente sentru votasaun informa ba Diretor Munisipal STAE katak eziste ofisiais eleitorais balu maka falta no husu para bele substitui sira.
5. Iha tuku nen liu minutu hat-nulu-resin-lima, sekretariu estasaun votu no ofisiais eleitorais, iha fiskais kandidaturas no observadores eleitorais sira nia oin, komesa:
	1. Verifika kabina votu nian;
	2. Verifika no hatudu urnas votu nia laran ba ema;
	3. Tau selu ba urnas eleitorais no lé ho lian bot númerus husi selu siguransa ne’e;
	4. Rejista tia númerus selu siguransa ne’e iha ata operasaun eleitoral;
	5. Konta no verifika karimbus sira ne’ebé simu;
	6. Konta boletins votu sira ne’ebé simu;
	7. Hakerek iha ata operasaun eleitoral númeru boletins votu ne’ebé simu ona;
	8. Afixa iha edital, naran husi ofisiais eleitorais sira ne’ebé servisu iha estasaun votu;
	9. Hakerek hotu iha ata operasaun eleitoral, kualker iregularidade ka insidentes balu ne’ebé verifika nomós protestus ka reklamasaun sira ne’ebé aprrezenta iha operasaun preliminar no desizoins sira ne’ebé maka ofisiais eleitorais sira halo sobre reklamasaun ka protestus sira ne’e.

**Seksaun III**

**Operasoins votasaun**

**Artigu 38º**

**Orden votasaun**

1. Sein prejuizu husi situasaun hirak ne’ebé maka prevé iha artigu 34º, prezidente sentru votasaun nian deklara loke sentru votasaun iha tuku hitu dader iha loron ne’ebé hili tia ona hodi halao eleisaun no sekretárius estasoins votu sira mos sei halo hanesan, iha sira ida-idak nian estasaun.
2. Depois deklarasaun ne’ebé prevé iha númeru anterior, ofisiais eleitorais sira ezerse sira ida-idak nia direitu votu iha estasaun ne’ebé sira ida-idak halao sira nia funsaun bá no tuir termus sira ne’ebé maka prevé iha regulamentu ida ne’e.
3. Kuandu prosesu votasaun ba ofisiais eleitorais sira remata ona, eleitores sira mos bele hahú ezerse ona sira nia direitu votu tuir sé maka tó uluk, sein prejudika fali orden presedensia ne’ebé maka prevé ona iha artigu 5.
4. Para bele hetan asesu ba estasaun votu hodi ezerse ida-idak nia direitu sufrajiu, eleitores sira sei forma iha liña, tuir instrusoins ne’ebé maka ofisial kontrolador liña nian sei fó.
5. Eleitores sira hanesan tuir mai ne’e, goza prioridade atu ezerse direitu votu no tuir orden presedensia:
	1. Eleitoras sira ne’ebé isin rua
	2. Eleitores sira ne’ebé ho idade bot liu ona tinan nen-nulu-resin-lima;
	3. Eleitores sira ne’ebé maka hatudu tipu debilidade ka inkapasidade fízika;
	4. Eleitores sira ne’ebé maka hiti ka kous oan nurak;
	5. Funsionarius, ajentes no traballadores administrasaun públika ne’ebé maka halao hela sira nia knar hodi organiza no realiza prosesu eleitoral.

**Artigu 39º**

**Prosedimentu hodi identifika eleitores sira**

1. Kuandu tama ona iha estasaun votu, eleitor sei entrega ba ofisial kontrolador fila, kualker dispozitivu movel ne’ebé sira iha ne’ebé bele uza hodi kapta imajen.
2. Depois de halo tuir saida maka prevé iha númeru anterior, eleitor aprezenta-an iha ofisial verifikador nia oin hodi identifika-an no hatudu kartaun eleitoral, ka karik laiha bele mós hatudu billete identidade ka passaporte timor-nian.
3. Ofisial ne’ebé verifika identifikasaun, depois kumpri tia formalidade ne’ebé prevé iha númeru anterior, sei verifika mos se eleitor iha ona tinan sanulu-resin-hitu iha loron votasaun nian, se eleitor nia liman-fuan indikador liman-los nian tau ona tinta indelevel ka lae, no eleitor nia naran iha ona lista eleitores inskritus iha resenseamentu eleitoral husi unidade jeográfika resenseamentu ne’ebé sentru votasaun ne’e instaladu ba ka lae .
4. Iha kazus sira ne’ebé maka eleitor identifika-an ona tuir termus da lei ne’ebé prevé iha númeru 2, nia naran iha lista hanesan ne’ebé hateten iha nº 3, halo tia ona tinan sanulu resin hitu no nia isin parte leten sidauk marka ho tinta indelevel, ofisial verfikador identifikasaun sei fo tia sinal iha eleitor nia naran iha lista liu husi dada tia trasu ida iha naran leten no enkamiña nia ba ofisial kontrolador boletin votu nian.
5. Kuandu eleitor identifika ona ho kartaun eleitoral ne’ebé indika katak, nia naran inskritu tia ona iha resenseamentu eleitoral iha unidade jeográfika resenseamentu eleitoral ne’ebé maka sentru votasaun ne’e instala bá, ofisial verifikador sei inklui eleitor ne’e nia naran iha lista adisional eleitores nian.
6. Sei tau iha lista adisional eleitores, ne’ebé temi iha númeru anterior, eleitor sira nia informasaun hanesan tuir mai ne’e:
	1. Eleitor ne’e nia naran;
	2. Númeru kartaun eleitoral;
	3. Hela fatin kompletu;
	4. Eleitor nia assinatura.
7. Iha situasaun ne’ebé maka eleitor la konsege prova nia identidade, nein nia inskrisaun no resenseamentu eleitoral iha unidade jeográfika resenseamentu eleitoral ne’ebé maka sentru votasaun ne’e instala bá ke nia hakarak ezerse nia direitu votu, ofisial verifikador identifikasaun sei enkamiña nia hodi sai husi estasaun votu.

**Artigu 40º**

**Prosedimentu entrega boletin votu no votasaun**

1. Konklui tia prosedimentus hodi identifika eleitor, tuir termus artigu anterior nian, no la aplika iha nº 6, ofisial kontrolador boletin votu sei entrega boletin votu ba eleitor.
2. Boletin votu ne’ebé entrega ba eleitor ne’e tenki assina no tidin karimbu tia kedas husi ofisial kontrolador boletin votu.
3. Depois simu tia boletin votu, eleitor sei tama ba kabina votu nian ne’ebé livre no iha ne’ebá sei ezerse nia direitu sufrájiu.
4. Sidadaun eleitor sei marka sira nia eskolla liu husi koloka sinal ida ka halo kuak iha kuadradu mutin ne’ebé tau iha liña ke koresponde kedas ho kandidatura ne’ebé maka eleitor hakarak vota bá.
5. Tuir mai, eleitor sei dobra boletin votu, ho parte impressa/cetak nian fila ba laran, antes hatama ba urna/kaixa votasaun nia laran.
6. Iha situasaun ne’ebé maka eleitor halo sala ka estraga tia boletin votu:
	1. Eleitor bele ba ofisial kontrolador boletin votu no husu para truka tia boletin ne’e;
	2. Ofisial kontrolador boletin votu sei husu autorizasaun husi sekretáriu estasaun votu nian atu bele truka boletin ne’ebé at tia ona ho boletin foun;
	3. Sekretáriu estasaun votu nian autoriza subsitituisaun boletin votu ne’ebé at ho tau karimbu ida ne’ebé hateten “cancelado” iha lolon no ho assinatura.
	4. Depois de autoriza tia hodi truka boletin votu ne’ebé at, ofisial kontrolador boletin votu sei entrega boletin votu foun ba eleitor ne’ebé husu halo substituisaun boletin votu ne’ebe at tia ona ne’e, atu nune’e nia bele ba iha kabina votu mamuk ida hodi ezerse nia direitu atu vota.
7. Boletin votu sei introduz iha urna eleitoral iha ofisial kontrolador urna eleitoral nia oin.
8. Depois de eleitor hatama tia nia votu ba urna eleitoral, nia sei lao ba hasoru ofisial kontrolador aplikasaun tinta indelevel ne’ebé aplika iha termus ne’ebé prevé iha artigu 21º.
9. Konklui tia operasaun tau tinta indelevel, eleitor sei sai husi estasaun votu, ho ida ne’e nia bele simu hikas fali dispozitivu kapta imajen nian ne’ebé maka nia husik hela iha kontrolador fila.

**Artigu 41º**

**Dúvidas, reklamasoins no protestus**

1. Kualker eleitor ka fiskal kandidatura, iha períodu funsionamentu estasaun votu, bele ható dúvidas, protestus no reklamasaun kona ba operasaun eleitoral.
2. Dúvidas, reklamasoins no protestus hirak ne’ebé aprezenta durante votasaun ka depois taka votasaun sei hetan análise kedas husi ofisiais eleitorais sira, no karik sira presiza, sira mos bele konsulta ho STAE.
3. Reklamasoins hirak ne’ebé aprezenta, tuir númeru anterior, sei submete ba votasaun husi ofisiais eleitorais no konsidera nudar deferidus karik hetan votu favoravel husi pelu menus sira nain nen.
4. Deliberasoins hotu tenki komunika kedas ba reklamantes sira, karik entende katak, bele ható reklamasaun sira ne’e ba reprezentante CNE nian, ho nuné atu bele entrega kedas iha sentru votasaun ka estasaun votu ne’ebé maka kestaun ne’e foti, reklamasaun ne’e tenki akompaña mos ho dokumentasaun hotu ne’ebé iha ligasaun ho sentru votasaun ne’e nian.
5. Ba efeitus husi númeru anterior, CNE sei deside iha prazu óras hitunulu-resin-rua nia laran.
6. Husi desizoins sira ne’ebé CNE halo, bele aprezenta rekursu ba STJ iha prazu oras hatnulu-resin-walu nia laran.
7. STJ maka deside kona ba rekursus hirak ne’ebé maka aprezenta ona ba nia iha prazu oras hatnulu-resin-walu nia laran.
8. Reklamasoins no rekursus ne’ebé dirije ba ida-idak, CNE no STJ, kona ba operasoins votasaun, kontajen votus no apuramentu rezultadus ne’ebé realiza iha sentru votasaun no estasaun votu hirak ne’ebé funsiona iha estranjeiru, sei aprezenta ba reprezentantes diplomátiku ka konsular ne’ebé graduadu liu ke halo hela funsaun iha sentru votasaun no estasaun votu ne’e.
9. CNE no STJ kria konta e-mail ida hodi simu reklamasoins no rekursus ne’ebé ható ba sira kona ba operasoins votasaun, kontajen votus no apuramentu rezultadus ne’ebé halao iha estranjeiru.
10. Nune’e mos, STJ kria email ida hodi simu rekursus sira ne’e maka aprezenta ba STJ kona ba operasoins votasaun, kontajen votus no apuramentuu rezultadus ne’ebé halao iha estranjeiru.
11. Enderesu email sira ne’ebé temi iha númeru anterior, tenki fó hatene ba STAE tó loron sanulu-resin-lima antes loron ne’ebé hili ona hodi realiza eleisaun.

**Artigu 42º**

**Enseramentu votasaun**

1. Iha loron eleisaun, eleitores sira so bele hatan atu tama ba forma iha liña hodi ba vota to tuku sanalu-resin-lima loraik deit.
2. Depois tuku sanulu-resin-lima, só eleitores sira ne’ebé maka forma nanis tia ona iha liña laran iha estasaun votu ne’e maka bele ba vota, ida ne’e ofisial kontrolador liña maka tenki verifika no relata ba sekretáriu estasaun votu nian.
3. Sekretáriu estasaun votu nian sei deklara katak votasaun taka ona kuandu eleitores inskritus sira vota hotu ona ka, depois tuku sanaulu-resin-lima loraik, kuandu eleitores sira ne’ebé maka forma hela iha liña laran tó óras ne’e, vota hotu ona.

**Artigu 43º**

**Ennseramento operasaun iha estasaun votu**

1. Kuandu deklara katak votasaun taka ona no dúvidas, protestus no reklamasoins sira rezolve hotu ona, Sekretariu estasaun votu nian sei:
	1. Halo kontajen ba boletin votu sira ne’ebé la uza, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “não utilizado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé maka la tode uza;
	2. Halo kontajen ba boletin votu sira ne’ebé kanseladu, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “cancelado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé kanseladu nian;
	3. Halo kontajen ba boletin votu sira ne’ebé abandonado, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “abandonado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé maka abandonadu nian;
	4. Halo kontajen ba númeru eleitores hirak ne’ebé maka assinaladu iha lista eleitores sira nian no iha lista adisional eleitores ne’ebé vota iha estasaun votu ida ne’e, no hakerek tia númeru sira ne’e iha ata estasaun votus nian.
2. Sekretáriu estasaun votu nian, ho ajuda ofisiais eleitores sira, koloka urnas, ata funsionamentu estasaun votu no material sira ne’ebé refere iha nº 2 husi artigu ida ne’e iha fatin ne’ebé eskollidu ona husi prezidente sentru votasaun nian atu nune’e bele hahú halo kontajen ba votus no apuramentu inisial ba rezultadus eleitorais.
3. Ba efeitus ne’ebé maka temi iha númeru anterior, prezidente sentru votasaun eskolla fatin ne’ebé apropriadu no espasozu iha sentru votasaun ne’e rasik, atu nune’e bele garante katak fiskais kandidatura sira, observadores eleitorais no profisionais komunikasaun sosial sira bele akompaña servisu kontajen votus no apuramentu inisial rezultadus eleitorais.

**Kapítulu IV**

**Prosesu kontajen**

**Seksaun I**

**Klasifikasaun votus**

**Artigu 44º**

**Klasifikasaun votus**

Para bele halo kontajen votus no apuramentu rezultadus, sei konsidera nudar:

1. Validos, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, no hatudu momós kedas sentidu votu kada eleitor ninian, maibé la revela identidade kada autor ninian;
2. Brankus, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, maibé la hatudu tok kualker tipu de sinal ida;
3. Nulos, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, iha ona sinal ka tu-kuak ona iha ne’ebá maibé la hatudu lolós sentidu eskolla husi kada eleitor, atu nune’e bele identifika boletin votu ne’e, ka indika eskolla ba kandidatura ida ne’ebé maka deziste ka hakiduk tia ona husi prosesu eleisaun, ka halo tia korte, dezeño ka nakles ruma, ka hakerek fali lia fuan balu iha ne’ebá;
4. Rejeitadus, boletins votu ne’ebé maka hasai husi urna eleitoral mai, ne’ebé laiha assinatura no karimbu husi ofisial kontrolador boletins votu;
5. Kanseladus, boletins votu ne’ebé maka entrega fila fali ba ofisiais eleitorais, hodi truka fali ho boletins de votu foun, tamba eleitor halo tia sala, wainhira nia indika nia eskolla iha boletin ne’e ka boletin ne’e estraga tia involuntariamente;
6. Abandonados, boletins votu hirak ne’ebé maka hetan fali soe hela iha estasaun de votu.

**Seksaun II**

**Kontajen votus no apuramentu rezultadus eleitorais**

**Artigu 45º**

**Resepsaun no abertura urnas nian**

1. Urnas sira sei entrega husi sekretariu estasaun votu, akompañadu husi ofisiais eleitorais sira no simu husi prezidente sentru votasaun nian, iha fatin ne’ebé maka defini antes kedas ona;
2. Prezidente sentru votasaun, depois de simu tia urnas eleitorais sira ne’e, sei lé ho lian bot, númeru husi selu siguransa nian no husu ba fiskais kandidaturas sira atu bele konfirma númerus sira ne’e.
3. Kuandu remata tia konfirmasaun ba númeru selus siguransa nian, prezidente sentru votasaun, iha prezensa ofisiais eleitorais, fiskais kandidatura, observadores eleitorais no profisional komunikasaun sosial sira ho mos sidadaun hotu ne’ebé maka marka prezensa iha fatin ne’e, komesa loke ona urnas eleitorais.

**Artigu 46º**

**Kontajen Votus**

1. Depois loke tia urna eleitoral, prezidente sentru votasaun komesa hasai boletins votu ne’ebé maka iha hela urnas nia laran, dezdobra tia boletins sira ne’e no koloka sira iha meza kontajen nia leten, ho parte kotuk fila ba leten atu bele haree se boletins sira ne’e hetan hotu ona assinatura no karimbu husi ofisial kontrolador boletins votu nian ka lae.
2. Prezidente sentru votasaun nian sei rejista iha ata rezultadu sentru votasaun nian, númeru boletins votu ne’ebé maka hasai husi urna laran mai no assinadu no karimbadu lolos ona husi ofisial kontrolador boletins votu nian.
3. Boletins votus sira ne’ebé maka iha hela urna eleitoral nia laran maibé laiha assinatura no karimbu husi ofisial kontrolador boletins votu nian, sei separa tia husi boletins votu sira seluk, depois tau tia karimbu nudar rejeitadus, sei lé no konta ho lian-bot husi prezidente sentru votasaun nian, no nia númeru sei rejista iha ata rezultadu husi sentru votasaun nian.
4. Boletins votu ne’ebé sai husi urnas mai mas sidauk tidin ho karimbu ne’ebé dehan “rejeitadu”, sei kahur hamutuk tia ho boletins votu ho karakteristikas hanesan ne’ebé mai husi estasaun votu sira seluk no depois sei agrupa hamutuk iha lote lima-nulu ida.
5. Halo hotu tia operasaun ne’ebé maka temi iha númeru anterior, prezidente sentru votasau nian sei lé ho lian makás, sentidu votu ne’ebé maka hatudu iha kada boletin no hatudu boletin nia oin ba ema hotu neb’ebé marka prezensa iha ne’ebá bele haree no sei tau hamutuk tuir lote ne’ebé koresponde ba kandidatus ida-idak.
6. Boletins votus ne’ebé maka klasifikadus nudar brankus ka núlus, sei tau hamutuk iha lote ketak.
7. Boletins votus ne’ebé maka reklamadus, sei tau iha nia fatin rasik.
8. Dúvidas, protestus no reklamasoins sira ne’ebé maka aprezenta iha operasaun kontajen no apuramentu rezultadus, sei aplika regras sira ne’ebé prevé iha artigu 40º, ho adaptasaun nesessária.
9. Versaun orijinal husi reklamasoins sira sei tau hamutuk ho boletins votus reklamadus iha envolope “boletins votus reklamadus” nian.
10. Rezultadu husi kontajen votus no apuramentu rezultadus nian tenki transmitidu kedas via elektronika ba STAE ne’ebé maka sei fo hatene mos ba CNE.

**Artigu 47º**

**Prienxe ata**

1. Konta tiha no konfere tia votus validus ba kada kandidatura, rezultadus sira ne’e sei anota hotu iha ata rezultadu nian iha sentru votasaun no boletins votus ne’ebé maka identifikadu nudar “votus válidus”, fahe ketak-ketak tia tuir kada kandidatura ne’ebé maka konkore ba eleisaun.
2. Karimba tia, konta tia no konfere tia votus brankus sira, rezultadus sira ne’e tenki anota kedas iha ata rezultadu sentru votasaun no boletins sira sei hatama hamutuk iha envolope ne’ebé identifikadu nudar “votu branku” nian.
3. Karimba tia, konta tia no konfere tia votus nulus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu nulu” nian.
4. Karimba tia, konta tia no konfere tia votus reklamadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu reklamadu” nian.
5. Karimba tia, konta tia no konfere tia votus rejeitadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu rejeitadu” nian.
6. Karimba tia, konta tia no konfere tia votus kanseladus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu kanseladu” nian.
7. Karimba tia, konta tia no konfere tia votus abandonadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu abandonadu” nian.
8. Karimba tia, konta tia no konfere tia boletins votus naun utilizadus sira, rezultadus ho númeru de serie sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu naun utilizadu” nian.
9. Envolope sira tenki taka metin e tenki diskrimina kedas númeru boletins de votu ne’ebé maka konten sentru votasaun ida-idak no estasaun de votus ho kedas sira ida-idak nia kódigu korespondentes no temi mos unidade jeográfika ne’ebé maka sira pertense bá.
10. Iha ata mos sei tau hotu númeru selu siguransa kada urna nian, fatin no kódigu kada estasaun votu, oráriu loke no taka sentru votasaun, ofisiais eleitorais no fiskais kandidatura sira nia naran, nomós protestus no reklamasoins ne’ebé aprezenta no deliberasoins ne’ebé foti.
11. Konta tia formulárius no reklamasoins ne’ebé aprezenta, karik eziste, numeru reklamasaun sira ne’e tenki anota tia iha ata rezultadu sentru votasaun nian.
12. Atas operasoins kontajen no apuramentu rezultadus ne’ebé halao iha estranjeiru, nune’e mos ho votus hirak ne’ebé reklamadus, sei entrega, iha suporte fíziku, iha assembleia apuramentu nasional, iha prazu máximu óras hitunulu-resin-rua nia laran, konta husi momentu ne’ebé maka operasaun kontajen no apuramentu rezultadu eleisaun nian remata.

**Artigu 48º**

**Enseramentu operasaun iha sentru votasaun**

1. Anota iha ata operasaun eleitoral, rezultados kontajen, prezidente sentru votasaun no sekretarius husi estasaun votus sira obrigatoriamente tenki assina ata ne’e.
2. Ba kada sentru votasaun, so admite deit fiskal ida-ida reprezenta kada kandidatura atu assina ata operasoins eleitorais.
3. Ba efeitu numeru anterior nian, karik fiskais kandidaturas nain ida ka liu maka la assina ata operasoins eleitorais, ida ne’e sei la signifika katak ata no operesoins eleitorais ne’e la vale.
4. Sei hatama ba urna no lé ho lian makás, númeru votus ne’ebé tau iha envelopes sira tuir mai ne’e:
	1. Envelopes “votus válidus”, “votus núlus”, “votus brankus”, “votus reklamadus”,”votus rejeitadus”,”boletins de votus la utilizadus”,”boletins de votus kanseladus” no “boletins de votus abandonadus”;
	2. Envelope ida ba atas operasoins eleitorais, deklarasoins de komporimisu, lista prezensa husi ofisiais eleitorais, follas observasaun, lista eleitores sira, lista adisional eleitores no lista eleitores ein servisu;
	3. Selus sira ne’ebé la uza no karimbus.
5. Urnas sira, depois de hatama tia materiais ba laran, sei tau tia selu no nudar responsabilidade prezidente sentru votasaun nian, no kompete ba nia, iha kordenasaun ho reprezentante diplomátiku ka konsular ne’ebé graduadu liu sei garante nia remessa ba servisus sentrais STAE nian, tuir termus artigu 28 husi diploma ida ne’e, ho supervizaun CNE nian.
6. Konklui tia prosesu kontajen no apuramentu rezultadu ne’ebé halao iha estranjeiru, prezidente sentru votasaun nian sei dijitaliza tia atas sira, no sei haruk tuir korreiu elektróniku/email, ba asembleia apuramentu nasional.
7. Atas sira ne’ebé maka temi iha númeru anterior, nune’e mos ho votus sira ne’ebé reklamadus, sei entrega, iha suporte fíziku, iha assembleia apuramentu nasional, iha prazu máximu óras hitunulu-resin-rua, konta husi momentu ne’ebé operasaun kontajen no apuramentu rezultadu eleitorais nian remata.
8. Estratu husi ata rezultadu iha sentru votasaun, ho indikasaun rezultadu apuramentu inisial, sei assina husi prezidente sentru votasaun nian no sei taka iha fatin ne’ebé fasil atu haree iha edifísiu ne’ebé sentru votasaun funsiona bá.
9. Kabe ba prezidente sentru votasaun atu garante katak kada fiskais kandidatura ne’ebé prezente no kredensiadu hodi ezerse sira nia funsaun iha sentru votasaun ne’e, bele hetan asesu ba kópia ida husi ata rezultadu sentru votasaun nian, ho mós indikasaun rezultadus apuramentu inisial.

**Artigu 49º**

**Assembleia apuramentu nasional**

1. Iha prazu máximu oras hitunulu-resin-rua depois de simu tia atas de apuramentu regional, apuramentu munisipal no apuramentu iha estranjeiru, CNE sei hahú halo apuramentu nasional, konfere tia atas sira ne’e no deside, definitivamente, kona ba votus reklamadus, karik eziste, no kona mos ba reklamasoins hotu-hotu ne’ebé maka aprezenta.
2. Verifikasaun ba atas apuramentu ne’ebé temi iha númeru anterior, inklui mos possibilidade atu apresia no desidi ho maneira ida fundamentada, kona ba kualker inkonsistensia ka erru matemátika ruma ne’ebé verifika.
3. Sempre kuandu verifika retifikasaun ruma ba ata de operasaun de apuramentu inisial ka intermédiu, tamba mótivus no termu ne’ebé prevé iha númeru anterior, sei print-sai fali ezemplar foun husi ata refere, ne’ebé sei temi hotu retifikasoins sira no fundamentus korespondentes no sei tau hamutuk ho ata retifikada.
4. Konklui tia operasoins no, iha prazu ne’ebé maka refere iha númeru 1 husi artigu ida ne’e, CNE sei elabora no taka iha nia sede ata rezultadu apuramentu nasional provizóriu nian.
5. Sei haruka kópias husi ata rezultadu apuramentu nasional provizóriu ba STAE no ba mós orgaun informasaun nasional sira.

**Artigu 50º**

**Rekursu**

1. Kona ba rekursu ba apuramentu provizóriu rezultadus nasionais ne’ebé CNE publika, bele aprezenta iha prazu oras ruanulu-resin-hat nia laran depois de rezultadu ne’e afixa/taka, ba koletivu STJ, ne’ebé sei notifika kedas interesadus sira no deside mos iha prazu hanesan.
2. Termina tia prazu hodi halo rekursu nian maka laiha rekursu ruma aprezenta, CNE sei hatama ba STJ ata apuramentu rezultadus nasional nian, akompaña mos ho ata apuramentu rejional, apuramentu munisipal no apuramentu iha estranjeiru, nomós kualker dokumentu ne’ebé konsidera nudar importante, no temi kedas iha ne’ebá katak laiha ida maka aprezenta rekursu.

**Artigu 51º**

**Proklamasaun rezultadus no validasaun eleisaun**

1. STJ, deside tia rekursu tuir termus nº 1 husi artigu anterior ou prazu remata tia mas laiha aprezentasaun ba rekursu, sei analiza dokumentu sira ne’ebé maka CNE entrega, julga liu husi akórdaun ba validade eleisaun Parlamentar nian no, liu husi nia prezidente, sei proklama rezultadu definitivu iha prazu máximu oras hitunulu-resin-rua nia laran, obrigatoriamente sei anunsia númeru total eleitores inskritus no votantes sira, votus ein branku no votus núlus, númeru, ho ida-idak nia persentajen, votus hira maka atribui ba kada kandidatu, partidus politiku ka koligasaun partidaria eleitu nia naran, ka naran husi kandidatu nain rua ne’ebé maka sei ba konkore iha sigunda ronda.
2. STJ nia akórdaun sei hatama hodi publika iha Jornal da Repúblika ho kópia ida ba CNE no ida ba STAE.

**Kapítulu V**

**Akompañamentu prosesu eleitoral**

**Seksaun I**

**Fiskalizasaun prosesu eleitoral**

**Artigu 52.º**

**Rekerimentu hodi hetan akreditasaun nudar fiskal kandidatura**

1. Kandidatura hirak ne’ebé maka hakarak indika fiskais balun hodi akompaña eleisoins prezidensiais, sei aprezenta, liu husi hakerek, rekerimentu ida ba Diretor Jeral STAE, atu nune’e bele hasai kredensiais ba fiskais sira, tamba laiha kredensial, sei labele asesu ba sentrus votasaun no estasoins votu sira.
2. Rekerimentu ne’ebé maka refere ba númeru anterior, sei akompaña ho relasaun kompleta husi fiskais hanesan:
3. Kada fiskal nia naran kompletu;
4. Fiskal ida-idak nia númeru eleitoral;
5. Fiskal ida-idak nia fotokópia billete identidade ka kartaun eleitoral;
6. Fotografia 2 tipu passpor husi kada fiskal ne’ebé hakarak hetan akreditasaun.
7. Simu tiha rekerimentu sira ne’e, Diretor-Geral STAE sei deside kona ba rekerimentu sira ne’e, iha prazu óras hatnulu-resin-walu.
8. Kredensiais sira sei hasai iha loron lima nia laran depois aprezenta pedidu, tuir termus husi n.º 1 norma ida ne’e nian.
9. Ba desizoins indeferimentu/la aseitu pedidu sira, bele halo fali rekursu ba CNE, ne’ebé sei aprezenta iha prazu óras ruanulu-resin-hat nia laran, konta husu notifikasaun ba desizaun ne’ebé foti kona ba rekerimentu akreditasaun ne’e.
10. Simu tiha STAE nia defeza, ne’ebé maka aprezenta iha prazu máximu óras ruanulu-resin-hat nia laran, CNE sei deside iha prazu máximu óras hatnulu-resin-walu nia laran no komunika nia desizaun ba fiskal kandidatura ne’e rasik, ba reprezentante kandidatura nian ne’ebé maka fiskal ne’e indika ona no ba mós STAE.

**Artigu 53.º**

**Kredensial fiskal eleitoral nian**

1. Kredensial fiskal kandidatura sira nian sei iha informasoins sira hanesan tuir mai ne’e:
2. Fiskal nia naran kompletu;
3. Fiskal nia fotografia atualizada;
4. Fiskal nia númeru kartaun eleitoral;
5. Data emisaun kredensial;
6. Assinatura Diretor-Jeral STAE nian;
7. Holograma ho emblema STAE nian.
8. Modelu husi kredensial fiskal husi partidu pulítiku ka koligasaun partidus pulítikus ne’e inklui iha Aneksu II husi dekretu ida ne’e, ne’ebe hanesan parte integral.

**Artigu 54.º**

**Fiskais eleitorais sira nia direitu**

Fiskais eleitorais sira nia direitu maka:

1. Permanese iha laran, iha sentrus votasaun ka estasaun votu sira ne’ebé sira hetan kredensial bá;
2. Husu esklaresimentu ba orgauns administrasaun eleitoral sobre materias sira ne’ebé relasiona ho prosesu eleitoral no hetan esklaresimentu ne’ebé husu, iha prazu loron tolu nia laran;
3. Hetan asesu ba dokumentasaun ofisial kona ba prosesu eleitoral;
4. Koopera ho fiskais sira seluk, atu nune’e prosesu eleitoral bele lao ho transparente no ordeira;
5. Iha asesu ba no komunika ho reprezentantes meius komunikasaun sosial sira;
6. Ható deklarasaun hirak ne’ebé haree nudar konveniente ba orgauns komunikasaun sosial, basta maka la tau ein kauza lalaok regular husi prosesu eleitoral ne’e rasik;
7. Aprezenta, liu husi eskritu, reklamasoins no rekursus kona ba desizoins ligadu ba konformidade legal husi atus eleitorais rasik.

**Artigu 55.º**

**Fiskais eleitorais sira nia dever**

Fiskais eleitorais sira nia dever maka:

1. Respeita Estadu Timorense nia soberania, Repúblika Demokrátika Timor-Leste nia Konstituisaun no leis hotu-hotu ne’ebé vigora hela;
2. Estuda no kuñese ordenamentu jurídiku Repúblika Demokrátika Timor-Leste nian;
3. Halo fiskalizasaun ida ne’ebé objetiva, responsável no konsiente;
4. Komunika ba orgauns administrasaun eleitoral sira kona ba kualker irregularidade, keixa ka reklamasaun ne’ebé verifika durante prosesu eleitoral;
5. Labele interfere, perturba ka impede dezenvolvimentu operasoins eleitorais ne’ebé lao hela;
6. Labele fó ordens ka instrusoins ba ofisiais eleitorais sira;
7. Hetan kredensial ne’ebé emite husi STAE no identifika-an ho kredensial no kartaun eleitoral perante kualker autoridade ka ofisial eleitoral ne’ebé solisita.

**Artigu 56.º**

**Revogasaun ba fiskal nia kredensial**

1. STAE revoga desizaun fo akreditasaun, ba fiskal ne’ebé maka la kumpre leis ne’ebé vigora iha Repúblika Demokrátika Timor-Leste ka viola deveres sira ne’ebé maka prevé iha artigu 55º diploma ida ne’e ninian no komunika faktu ida ne’e ba fiskal ne’e rasik nomós kandidatura ne’ebé maka fiskal ne’e reprezenta.
2. Kona ba desizaun hodi halo revogasaun, bele halo rekursu ba CNE, ne’ebé bele aprezenta iha prazu óras ruanulu-resin-hat nia laran.
3. Simu tiha STAE nia defeza, ne’ebé maka sei aprezenta iha prazu máximu óras ruanulu-resin-hat nia laran, CNE sei deside iha prazu máximu óras hatnulu-resin-walu nia laran, ba kazu ne’ebé aprezenta ona ba nia no sei komunika desizaun ne’e ba fiskal ne’e rasik, ba kandidatura ne’ebé fiskal ne’e reprezenta nomós ba STAE.

**Artigu 57.º**

**Fatin ne’ebé maka fiskais kandidatura sira sei vota**

Fiskais kandidatura sira vota iha sentru votasaun ne’ebé sira halao sira nia knar fiskalizasaun nian.

**Seksaun II**

**Observasaun prosesu eleitoral**

**Artigu 58.º**

**Pedidu akreditasaun nudar observador**

1. Organizasoins nasionais no internasionais sira ne’ebé iha objetivu atu halo misoins observasaun eleitoral, iha rai-laran ka rai-liur, husu, liu husi hakerek, akreditasaun ba nia observadores sira ba Diretor-Jeral STAE ninian.
2. Rekerimentu ne’ebé maka númeru anterior refere, sei akompaña ho dokumentu ofisial organizasaun nian, konstituisaun no regras funsionamentu husi organizasaun ne’ebé maka propoin atu halo atividades observasaun eleitoral no relasaun kompleta observadores sira ne’ebé hola parte iha misaun, no ba kada observador sei hakerek iha ne’ebá:
3. Observador ida-idak nia naran kompletu;
4. Observador nia númeru eleitoral;
5. Observador nia fotokópia billete identidade ka kartaun eleitoral;
6. Fotokópia passaporte, kuandu observador ne’e internasional;
7. Observador nia fotografia 2 ho tipu passe.
8. Simu tiha dokumentus sira ne’ebé maka aprezenta hodi prosesa pedidiu akreditasaun ba observadores sira ne’e, Diretor-Jeral STAE sei deside kona ba emisaun kredensiais iha prazu óras hatnulu-resin-walu nia laran.
9. Kredensiais sira sei emite iha loron lima nia laran depois data ne’ebé maka hatama pedidu ba STAE husi organizasaun ne’ebé husu akreditasaun ba nia observadores sira.
10. Ba desizaun indeferimentu sira, rekursu sei hatama ba CNE, ne’ebé bele aprezenta iha prazu óras ruanulu-resin-hat nia laran, konta husi notifikasaun desizaun indeferimentu ne’e.
11. Simu tiha STAE nia defeza, ne’ebé sei aprezenta iha prazu másimu óras ruanulu-resin-hat nia laran, CNE sei deside iha prazu másimu óras hatnulu-resin-walu nia laran ba rekurus ne’ebé maka aprezenta ona ba nia no sei komunika nia desizaun ba observador, organizasaun ne’ebé observador ne’e reprezenta, STAE nomós ba Diresaun Migrasaun husi Polísia Nasional Timor-Leste nian.

**Artigu 59º**

**Observador eleitoral nia kredensial**

1. Observador nia kredensial iha informasaun sira hanesan tuir mai ne’e:
2. Observador nia naran kompletu;
3. Observador nia fotografia atualizada;
4. Ba observador nasional sira, tau sira nia númeru kartaun eleitoral;
5. Ba observador internasional sira, tau sira nia númeru pasaporte;
6. Organizasaun ne’ebé observador reprezenta ne’e nia naran;
7. Data emisaun ba observador nia kredensial;
8. Diretor-Jeral STAE nia assinatura;
9. Holograma ho Emblema STAE nian.
10. Modelu husi kredensial fiskal kandidatura ne’e inklui iha Aneksu II husi dekretu ida ne’e, ne’ebe hanesan parte integral.

**Artigu 60.º**

**Observadores nasionais no internasionais sira nia direitu**

Observadores nasionais no internasionais sira nia direitu maka:

1. Hetan autorizasaun entrada no hela iha Timor-Leste, ba observadores internasionais sira;
2. Sirkula iha sentrus votasaun hotu-hotu no estasoins votu ne’ebé espalla iha territóriu nasional nomós estranjeiru;
3. Hetan esklaresimentu nesesáriu kona ba kuadru lejislativu eleitoral Timor-Leste ninian.
4. Husu esklaresimentu ba orgauns administrasaun eleitoral sira kona ba matérias ligada ba prosesu eleitoral no hetan, iha prazu loron tolu nia laran, esklaresimentu ne’ebé husu;
5. Hetan asesu ba dokumentu ofisial kona ba prosesu eleitoral nian;
6. Iha asesu no komunika ho reprezentantes meius komunikasaun sosial sira.

**Artigu 61.º**

**Observadores nasionais no internasionais sira nia dever**

1. Observadores eleitorais sira iha dever atu:
2. Respeita kuadru jurídiku-eleitoral ne’ebé vigora;
3. Halao knar ho independênsia, transparênsia no neutralidade;
4. La interfere, perturba ka impede dezenvolvimentu operasoins eleitorais ne’ebé lao hela;
5. Labele fo orden ka instrusoins ba ofisiais eleitorais sira;
6. Elabora no envia ba orgauns administrasaun eleitoral, kópia ida husi relatóriu observasaun eleitoral ne’ebé produz;
7. Komunika ba orgauns administrasaun eleitoral sira kona ba situasaun saida deit ne’ebé kria konflitu interesse ho sira nia funsoins.
8. Observador identifika-an perante kualker autoridade ka ofisial eleitoral, liu husi aprezenta kredensial ne’ebé STAE emite ho kartaun eleitoral ka passaporte.

**Artigu 62.º**

**Revogasaun ba kredensial observador**

1. STAE revoga observador nia kredensial kuandu verifika basta ida husi situasoins sira tuir mai ne’e:
2. Viola lei no regulamentus ne’ebé vigora iha Repúblika Demokrátika de Timor-Leste;
3. Viola deveres hirak ne’ebé prevé iha artigu 64º husi diploma ida ne’e ninian;
4. Halo fali atividades hirak ne’ebé maka la kompativel ho estatutu nudar observador;
5. Situasoins hotu-hotu ne’ebé maka expressmente prevé iha lei ka regulamentu ida ne’e.
6. STAE komunika desizaun revogasaun ba observador ne’e, ba organizasaun ne’ebé maka observador ne’e reprezenta nomós ba Diresaun Migrasaun Polísia Nasional Timor-Leste nian.
7. Depois komunika tiha desizaun revogasaun ne’e, observador entrega fila fali kredensial ne’ebé nia iha, iha prazu másimu óras ruanulu-resin-hat nia laran.
8. Iha situasaun ne’ebé maka observador la entrega voluntariamente nia kredensial, STAE sei komunika ho servisus diplomátikus no konsulares iha área jeográfika ne’ebé maka sentru votasaun ne’e funsiona.
9. Bele halo rekursu ba CNE ba desizaun revogasaun ne’e iha prazu óras ruanulu-resin-hat nia laran.
10. CNE sei deside sobre rekursu ne’ebé maka aprezenta ba nia iha prazu másimu óras hatnulu-resin-walu nia laran, konta husi aprezentasaun STAE nia defeza.
11. CNE nia desizaun sei notifika ba observador ne’e rasik, ba organizasaun ne’ebé nia reprezenta, ba STAE no ba mós servisus diplomátikus ka konsulares iha área jeográfika ne’ebé sentru votasau ne’e funsiona bá.

**Seksaun III**

**Kobertura jornálistika iha prosesu eleitoral**

**Artigu 63.º**

**Profisionais orgaun komunikasaun sosial**

Konsidera nudar profisionais orgauns komunikasaun sosial ninian maka jornalistas no korespondentes husi imprensa eskrita ka meios audiovizuais sira.

**Artigu 64.º**

**Akreditasaun profisionais orgauns komunikasaun sosial**

Akreditasaun ba profisionais orgauns komunikasaun sosial sei halo tuir termus ne’ebé maka hatur iha Diploma Governu ida ne’ebé aprova prosedimentus téknikus ba realizasaun atividades kobertura jornalístikas ba Eleisaun Parlamentar nian.

**Kapítulu VI**

**Dispozisoins finais no tranzitórias**

**Artigu 65.º**

**Reklamasoins no protestus**

1. Konsidera nudar protestu, atu ne’ebé maka dirije kontra irregularidade ruma ne’ebé deteta mas sidauk hetan apresiasaun husi orgaun administrasaun eleitoral kompetente.
2. Konsidera nudar reklamasaun, atu ne’ebé maka kontesta desizaun ruma ne’ebé halo apresiasaun ba irregularidade ruma ne’ebé aprezenta no buka atu revoga tia ka substitui tia desizaun ne’ebé reklama.

**Artigu 66º**

**Apoiu ba prosesu eleitoral**

1. Servisus no organismus administrasaun públika sira tenki fó asistensia ba orgauns administrasaun eleitoral sira, iha ámbitu prosesu eleitoral nian.
2. Pessoal sira iha misoins diplomátikas no postus konsulares fó apoiu lojístiku no material tomak ne’ebé maka orgauns administrasaun eleitoral sira husu.

**Artigu 67.º**

**Dever sijilu**

1. Hotu-hotu ne’ebé maka direta ka indiretamente, halao funsoins ka akompaña prosesu eleitoral iha sentrus votasaun no estasoins votu ida-idak, sei sujeita ba dever sijilu ligadu ba tratamentu dadus, informasoins no dokumentus ne’ebé maka sira iha kunesimentu ka iha asesu durante halao sira nia funsoins.
2. Sira hotu ne’ebé maka númeru anterior ne’e abranje, tenki assina deklarasaun kompromissu, ne’ebé sei vinkula sira, antes hahú sira nia funsoins.

**Artigu 68.º**

**Destinu boletins votu no atas operasoins eleitorais nian**

1. Boletins votu no atas operasoins eleitorais, iha suporte papel no elektroniku, STAE maka sei halot, ba STJ nia dispozisaun, durante períodu tinan ida nia laran, depois de anunsía tia rezultadu definitivu eleisaun nian.
2. Prazu ne’ebé refere iha númeru anterior liu tiha maka laiha determinasaun judisial ne’ebé kontráriu, STAE sei destroi tia boletins votu sira, ho esepsaun ba ezemplar ida ne’ebé sei entrega, hamutuk ho atas operasoins eleitorais nian, ba Arkivu Nasional Timor-Leste hodi halo arkivu istóriku.

**Artigu 69.º**

**Tribunal Rekursu**

Enkuantu Supremo Tribunal Justisa sidauk hahú halao nia funsaun sira, kompetensias sira ne’ebé nia hetan liu husi regulamentu ida ne’e sei ezerse husi Tribunal Rekursu.

**Artigu 70.º**

**Entrada ein vigor**

Dekretu Governu ida ne’e tama ba vigor iha loron ida tuir mai hafoin nia publikasaun iha *Jornal da Repúblika.*

Aprovadu iha reuniaun Konsellu Ministrus iha loron 11Maio 2017

Publika,

Primeiru-Ministru,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Rui Maria de Araújo

Ministru Administrasaun Estatal,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dionísio Babo Soares, PhD

**ANEXO I**

Lista materiais eleitorais ne’ebé presiza ba funsionamentu sentrus votasaun no estasoins votu sira iha estranjeiru:

1. Urnas votasaun ho kedas ida-idak nia kódigu identifikasaun;
2. Boletins votu;
3. Tinta indelével;
4. Kabínas votasaun ho númeru sifisiente;
5. Formuláriu ata operasoins eleitorais
6. Folla rezultadus eleitorais;
7. Lista prezensa ofisiais eleitorais;
8. Deklarasaun kompromisu ne’ebé sei assina husi ofisiais eleitorais sira;
9. Livru observasoins;
10. Lista eleitores;
11. Lista eleitores adisionais;
12. Lista eleitores ein servisu;
13. Formularius rezultadu apuramentu nian hodi bele taka iha fatin públiku sira;
14. Formuláriu termu entrega materiais;
15. Dístiku ba estasaun votu nian;
16. Follaa avizu atu bele informa ofisiais eleitorais sira nia naran;
17. Ezemplar boletin votu, iha tamañu/ukuran bot;
18. Formuláriu ba reklamasoins no protestus;
19. Distintivus/tanda próprius ba ofisiais eleitorais, fiskais kandidaturas no observadores sira;
20. Karimbu ne’ebé dehan “CANCELADO”;
21. Karimbu ne’ebé dehan “RECLAMADO”;
22. Karimbu ne’ebé dehan “EM BRANCO”;
23. Karimbu ne’ebé dehan “NULO”;
24. Karimbu ne’ebé dehan “NÃO UTILIZADO”;
25. Karimbu ne’ebé dehan “REJEITADO”;
26. Karimbu ne’ebé dehan “ABANDONADO”;
27. Karimbu ne’ebé dehan Eleição Presidencial 2017;
28. Envelope ba boletins votu válidos;
29. Envelope ba boletins votu em branco;
30. Envelope ba boletins votu nulus;
31. Envelope ba boletins votu reclamados;
32. Envelope ba boletins votu cancelados;
33. Envelope ba boletins votu não utilizados;
34. Envelope ba boletins votu rejeitadus;
35. Envelope ba boletins votu abandonados;
36. Lista nominal husi kandidatus hotu ne’ebé konkore ba eleisaun prezidensial;
37. Kalkuladora ho númeru sufisiente;
38. Agrafadores; lapijeiras no pregus iha númeru sufisiente;
39. Fita adeziva;
40. Formuláriu ata estasaun votu;
41. Formuláriu de ata rezultadu ba sentrus votasaun sira;
42. Formuláriu termu entrega urna ne’ebe mai husi sentrus votasaun ba assembleia apuramentu nasional
43. Formuláriu ba reklamasoins no protestus;
44. Selus siguransa numeradus;
45. Urnas ba transporta atas, reklamasoins no votus reklamadus sira, karik iha;

Materias eskritóriu seluk ne’ebé konsidera nudar nesesáriu.